stanford-oval/wikipedia huggingface dataset:
מיתולוגיה נורדית
ישויות > אלים

האלים מתחלקים לשתי קבוצות, אלי אסיר ואלי ואניר.
ההבחנה בין אסיר וואניר היא בעייתית שכן שתי הקבוצות ניהלו את מלחמת האסיר-ואניר, מלחמה ארוכה שאחריה כרתו הסכם שלום ושלטו ביחד. חלק מהאלים שייכים לשתי הקבוצות. מקום מושבו של אסיר הוא אסגארד, ושל ואניר ואנאהיים. משום שלעיתים קרובות ואניר מיוחס לפריון, הוצע שמלחמת אסיר-ואניר היא הבעה של פלישה של "כתות מלחמתיות" לאזורים שהיו מיושבים על ידי "כתות פריון" גרמאניות מקומיות.
רשימת אלים מרכזיים:
אודין (Óðinn) - האל הבכיר. הוא חכם וסקרן, בעל ידע בקסמים ובשירה, ואיש מלחמה. בראגנארוק הוא נבלע על ידי פנריר ומת.
פריג (Frigg) - אשתו של אודין. שורדת לאחר ראגנארוק.
אול (Ullr) - אל שקשור לתהילה ולקשתות.
ת'ור (Þórr) - האל החזק ביותר ומגן האלים והאנושות מפני הענקים. נשקו, הפטיש מְיוֹלְניר, הוא אחד מהחפצים המפורסמים במיתולוגיה, וסמלו נענד לעיתים קרובות על הצוואר. בראגנארוק הוא נלחם בנחש יורמנגרד ושניהם מתים. קשור לרעם, לברק, לסופות, לעצי אלון, לכוח ולפוריות.
פריי (Freyr) - אל שקשור לפריון ולחקלאות. אחותו התאומה היא פריה. מת בראגנארוק מכיוון שוויתר על החרב שלו בתמורה לענקית שאהב.
לוקי (Loki) - דמות התכסיסן במיתולוגיה. הוא נענש על שהוביל למותו של בלדר. כבול עד ראגנארוק שבו ישוחרר ובו יילחם נגד האלים.
פריה (Freyja) - אלה הקשורה לאהבה, פריון וסייד'. שורדת לאחר הראגנארוק.
היימדאל (Heimdallr) - המשגיח של אסגארד.
בלדר (Baldr) - נרצח, יקום לתחייה ברגנרוק. סיפור מותו והלווייתו משמעותי.
ניורד - אל הים והרוח, אביהם של פריה ופריי.
טיר (Týr) - נחשב למודל האומץ וההקרבה. קשור למלחמה ולניצחון. הקריב את ידו על מנת לאפשר לאלים לעקוד את הזאב הענק פנריר.
קבסיר (Kvasir) - דמות נבונה שנבראה מהרוק של האלים בסיום מלחמת האסיר-ואניר.
ברגי (Bragi) - אל הספרות.
וידאר (Víðarr) - אל הנקמה.
אידון (Iðunn) - האלה שמחזיקה בתפוחי העלומים המבטיחים נעורי נצח; אשתו של ברגי.
סקאד'י (Skaði) - אלה ענקית שקשורה לצייד, לגלישה, לחורף ולהרים.
הל (Hel) - שולטת על עולם המתים, בתו של לוקי.
סול (Sól) - האנשת השמש.
מאני (Máni) - האנשת הירח.
ישויות > ענקים

הענקים במיתולוגיה הנורדית, הידועים גם כיוטנאר (רבים של יוטון), הם יצורים מורכבים. ככלל הם מתוארים כבעלי מראה נורא - בעלי טלפיים, ניבים וצורה מעוותת, לפעמים עשויים אש ולפעמים כפור. חלקם בעלי מספר ראשים וכולם בעלי ממדים מפחידים. אולם כאשר המקורות מתייחסים ספציפית לענק מסוים, לעיתים קרובות הוא מקבל תכונות הפוכות. על אף שמם בעברית, הגדרת הענקים איננה ברורה, הם לא בהכרח גדולים מאוד, ותיאורם יכול לנוע בין יצורים יפים מאוד כשהם מתוארים באופן יחיד לבין גרוטסקיים בצורה מחרידה כשם מתוארים בצורה כללית. חלק מהאלים, כגון סקאד'י וגארד'ר מתוארים כענקים בעצמם ועוד ישנם אלים שיש עליהם עדויות רבות כגון אודין שמתוארים כצאצאים של ענקים. על הענקים יש עדויות במגוון רחב של מקורות נורדיים שונים. הענקים העתיקים מתוארים כבעלי ידע נשגב. האל אודין מתייעץ עם הענק מימיר במקרים חשובים והענק אוטגארד-לוקי (Utgard-Loki) מתואר כקוסם אשר מצליח לתעתע באל ת'ור.
ענקים חשובים:
יימיר (Ymir) - הענק הראשון, מגופתו נוצרו היקום הנורדי, שאר הענקים והאלים.
מימיר - הענק החכם.
סורט (Surtr) - ענק אש, שליט מוספלהיים, ישרוף את העולם בזמן הראגנארוק.
ת'יאצי (אנ') - הענק שחטף את אידוּן יחד עם סלסלת תפוחי הנעורים.
אגיר (Ægir) - האנשת הים, מופיע ברשימת ענקים. בסיפורים רבים אגיר מארח את האלים בהיכלו.
כאמור, מספר רב מהאסיר ומהואניר מתוארים בו זמנית גם כענקים.
ישויות > נורנות

הנורנות טוות את גורל היצורים החיים, חייו של כל אדם הוא חוט אשר נשזר לתוך אריג החיים. שלוש הנורנות, המתוארות כנשים זקנות, הן אורד (אנ'), ורדנדי (אנ') וסקולד (אנ'), ניתן לתרגם את השמות בפשטות כ"זה אשר קרה", "זה אשר קורה" ו"זה אשר יקרה" בהתאמה. הנורנות שולטות גם בגורל האלים.
ישויות > ולקיריות

הוולקיריות (מילולית: "בוחרות המתים") הן ישויות נשיות ואנושיות הקשורות לאחד מאלים, ענקים, גמדים או אלפים, אשר משרתות את האל אודין. מטרתן היא לבחור את הלוחמים האמיצים ביותר משדה הקרב שמתו ולהובילם אל היכל ולהאלה.
ולקיריות חשובות:
ברינהילד (אנ')
הילד (אנ')
סיגרדריפה (אנ')
סיגרון (אנ')
סבאבה (אנ')
ת'רוד (אנ') - בתו של האל ת'ור.
ישויות > גמדים

| --- | --- |
 :  ראו גם – גמד (פנטזיה)
במיתולוגיה הנורדית ישנם אזכורים רבים לגמדים. לרוב הגמדים המוזכרים הם דמויות משניות, ולעיתים קרובות לא ידוע דבר על גמדים אשר מופיעים במקורות הנורדיים מלבד שמותיהם. לגמדים תפקידים שונים בתוך הסיפורים במקורות, שהם לרוב משניים. לפי חלק מהמקורות, הגמדים הם כורים ונפחים מיומנים ולעיתים הם מתוארים כמתוחכמים. בסיפורים רבים הגמדים מספקים טובין לאלים, ולעיתים מתוארים סכסוכים בינם לבין האלים. מאזכורים שונים של גמדים משתמע שתפשו את הגמדים כחיים בהרים או בתוך האדמה. באדה הפואטית ובאדה הפרוזאית מופיעים שמותיהם של מעל מאה גמדים. לפי האדה הפרוזאית, ארבעה גמדים בשם צפון, דרום, מזרח ומערב מחזיקים את השמיים, והם מופיעים בסיפורים שונים ביחד עם אלים. ב"הטעיה של גילבי" מתוך האדה הפרוזאית מסופר שבמקור הגמדים היו רימות אשר חיו בבשרו של הענק הבראשיתי יימיר, ושבהחלטת האלים ניתנה להם צורה דמוית אדם.
במקורות מאוחרים הגמדים מתוארים כנמוכים יותר מבני אדם, חסונים ושעירים יותר ולרוב בעלי זקן מלא. הגמדים הנורדים לא מתוארים כנמוכי קומה עד המאה ה-13 (בתקופה זו כל העמים הסקנדינביים כבר התנצרו). לאורך השנים הגמדים הנורדיים השתנו רבות. ההבדלים בין הגמדים הנורדים לבין הגמדים המאוחרים יותר הם גדולים. השפעות חיצוניות, כגון פריחת הנצרות בחברה הנורדית, כנראה השפיעו רבות על השינויים הללו.
ניסה הוא דמות פופולרית לתקופת חג מולד.
ישויות > ישויות אחרות

סקול והאטי (Sköll, Hati) - צמד הזאבים אשר רודפים אחרי השמש (סול) והירח (מאני) וגורמים להם לנוע בשמים.
פנריר (Fenrir) - זאב עצום (וארג) שנעקד על ידי האלים. בזמן הראגנארוק פנריר ישתחרר מכבליו ויטרוף את אודין.
יורמנגנד (Jörmungandr) - הנחש השוחה במעמקי האוקיינוס אשר מקיף את העולם, הנחש כה גדול עד שנאלץ לנשוך את זנבו.
נידהוג (אנ') (Níðhöggr) - המפלצת אשר אוכלת את שורשי עץ החיים, לעיתים מתואר כדרקון.
סלייפניר (Sleipnir) - סוסו של אודין, בעל 8 רגליים. צאצאו של האל לוקי אשר פיתה סוס כדי לעזור לאלים בזמן בניית החומות של אסגארד.
אודומבלה(אנ') - הפרה הבראשיתית אשר הזינה את יימיר בראשית העולם.
רטטוסק - סנאי אשר מעביר מסרים מעליבים בין הדרקון השוכן תחת יגדרסיל לבין הנשר השוכן מעליו, מתואר כבר קול קטלני לשומעיו וחיי נצח בלתי נקטעים.
האגין ומונין (Huginn, Muninn (אנ')) - צמד עורבים שחורים, האגין (בנורדית עתיקה: "מחשבה") ומונין (בנורדית עתיקה: "זיכרון"), שמתעופפים ברחבי מידגארד ואוספים מידע עבור אודין.
המיתולוגיה הנורדית בתרבות המודרנית > שמות ימי השבוע

שמות חלק מימי השבוע בשפות גרמאניות באים משמות אלים:
יום שלישי - Tuesday - טיר.
יום רביעי - Wednesday - אודין (ווטאן)
יום חמישי - Thursday - ת'ור
יום שישי - Friday - פריה ופריג
המיתולוגיה הנורדית בתרבות המודרנית > ספרות

בולטים במיוחד ספרי הפנטזיה של ג'.ר.ר. טולקין והספרים הרבים אשר באו בעקבותיהם שהושפעו מהמיתולוגיה הנורדית. גזע האלפים, אשר נהיה אחד מהנפוצים ביותר בספרי הפנטזיה נוצר בהשראת תיאורי האלפים של המיתולוגיה הנורדית. כמו כן שמו של העולם שיצר טולקין, "הארץ התיכונה", מרמז לשם "מידגארד", עולם בני האדם. שמות דמויות רבות בסיפוריו של טולקין, כגון גנדלף, שאולים ישירות מטקסטים מהמיתולוגיה הנורדית.
ניתן אף למצוא שימוש ישיר יותר בדמויות מיתולוגיות, כגון בספר "אלים אמריקאיים" של ניל גיימן, סדרת ספרי הקומיקס של מארוול ו"מגנס צ'ייס והאלים של אוסגרד" של ריק ריירדן.
בסדרת ספרי הילדים "הארי פוטר" של ג'יי קיי רולינג מתואר אדם זאב נורא הקרוי פנריר גרייבק, על שם דמות הזאב המיתולוגית.
בקומיקס של מארוול קיימות דמויות נורדיות רבות, בהם: ת'ור, לוקי, אודין, פריה, היימדאל, הלה, פנריר, ענקי הקרח של יוטונהיים, הוולקירות, ועוד. בנוסף ישנם קונספטים ומיקומים אחרים מהמיתולוגיה אשר קיימים בקומיקס, ביניהם ביפרוסט, מיולניר, רגנרוק, מידגארד, אסגארד, יוטונהיים, ניפלהיים, ועוד. רבים מהדמויות, הקונפסטים, והמיקומים מוצגים גם בסרטים של מארוול, דוגמת אלו שביקום הקולנועי של מארוול ועוד.
המיתולוגיה הנורדית בתרבות המודרנית > מוזיקה

יצירותיו של ריכרד ואגנר "טבעת הניבלונג" ("Der Ring des Nibelungen") ו-"דהרת הוולקירות" מבוססת על המיתולוגיה הנורדית.
להקות רבות כתבו על ובהשראת המיתולוגיה הנורדית, במיוחד להקות בז'אנרי המטאל והרוק הכבד.
המיתולוגיה הנורדית בתרבות המודרנית > משחקים

גזעים רבים ממשחקי מבוכים ודרקונים מבוססים על יצורים מהמיתולוגיה הנורדית (כגון אלפים וגמדים).
משחקי וידאו כדוגמת מקס פיין, God of war ו-Assassin's Creed Valhalla מביאים מספר דמויות ומקומות הנושאים שמות מהמיתולוגיה הנורדית או מתייחסים אל המיתולוגיה בצורה יותר ישירה.
המיתולוגיה הנורדית בתרבות המודרנית > טלוויזיה וקולנוע

בסדרת הטלוויזיה "ויקינגים" המגוללת את עלילותיו של הוויקינג רגנאר לודברוק מוזכרים אלים רבים כגון אודין, ת'ור ופריה, והמיתולוגיה הנורדית משחקת בה תפקיד חשוב.
הסרט תור משנת 2011 והמשכיו, תור: העולם האפל (2013), תור: ראגנארוק (2017) ותור: אהבה ורעם (2022), יחד עם סדרת הטלוויזיה לוקי משנת 2021, הביאו אלמנטים רבים מהמיתולוגיה הנורדית אל זיכיון היקום הקולנועי של מארוול הפופולרי.
סדרת הטלוויזיה הנורווגית "ראגנארוק" (Ragnarök) מאת התסריטאי והבמאי הדני אדם פרייס, שעלתה לשירות הזרמת המדיה "נטפליקס" ב-31 בינואר 2020 מציגה גרסה מודרנית של קרבות האלים והענקים על רקע משבר האקלים וזיהום הסביבה. הסדרה מציגה את האלים והענקים הנורדיים כדמויות כמו-אנושיות הנטמעות בקרב בני האדם.
לקריאה נוספת

יעקב שריג, המיתולוגיה הסקנדינבית, הוצאת מפה
רוי ויליס, המיתולוגיה של עמי העולם, הד ארצי הוצאה לאור, עמ' 190–205
ג'ון לינדו, Norse Mythology: A Guide to Gods, Heroes, Rituals, and Beliefs, הוצאת אוניברסיטת אוקספורד, 2002
אנתוני פולקס (תרגום), Edda, אוורימאן פייפרבקס, 1995
ג'קסן קרופורד, The Poetic Edda: Stories of the Norse Gods and Heroes, חברת הוצאות האקט, 2015
גבריאל טורוויל פיטר, Myth and Religion of the North: The Religion of Ancient Scandinavia, הוצאת גרינווד, 1964
הנרי אדמס בלוס, The Poetic Edda, הקרן האמריקאית-סקנדינבית, 1923
ביאורים

↑  בין היתר, גם tirsdag בנורווגית ספרותית
↑  בין היתר, גם onsdag בשפות הגרמאניות הצפוניות היבשתיות
↑  בין היתר, גם דאָנערשטיק ביידיש ו-Donnerstag בגרמנית, בשפות הגרמאניות הצפוניות היבשתיות torstag
↑  בין היתר, גם פרייטיק ביידיש ו-Freitag בגרמנית, בשפות הגרמאניות הצפוניות היבשתיות fredag
הערות שוליים

↑  לינדו, 2002, פרק מבוא
↑  פולקס, 1995, פרק מבוא
↑  קרופורד, 2015, פרק מבוא
↑  טורביל פיטר, 1964, פרק The Sources
↑  גבריאל טורביל פיטר, אדגר שארלס פולומה, Germanic religion and mythology, ENCYCLOPÆDIA BRITANNICA
↑  בלוס, 1923, עמ' 3
↑  לינדו, 2002, עמ' 53
↑  לינדו, 2002, עמ' 99-101
↑  קרופורד, 2015, עמ' 1
| --- | --- |
בקרת זהויות :  NLI: 987007555859105171  PLWABN: 9810676079005606  GND: 7503879-1  LCCN: sh85089413  LNB: 000050618  NKC: ph116150 
האלים במלחמת הדברים של לוקי, לורנץ פרליך, 1895
עץ העולם יגדראסיל באיור מכתב יד משנת 1680
אודין משליך את חניתו במלחמת האסיר-ואניר, איור מאת לורנץ פרליך
אלי האסיר בציור "מותו של בלדר", מ-1817, מאת Christoffer Wilhelm Eckersberg
ענקים חוטפים את האלה פריה
יימיר יונק מעטיני אודומבלה כאשר היא מלקקת את הקרח ומגלה את בורי. איור מאת ניקולאי אבילגארד, 1790
איראן אינטרנשיונל

| --- | --- |

 פרטי הערוץ
 מדינה:  הממלכה המאוחדת 
 תאריך השקה:  19 במאי 2017
 בעלות:  Volant Media UK Ltd
 שפה:  פרסית
 משרד ראשי:  לונדון, בריטניה
 פורמט תמונה:  1080i (HDTV),‏ 576i (SDTV)
 
 iranintl.com/en
 
איראן אינטרנשיונל (בפרסית: ایران اینترنشنال) היא תחנת טלוויזיה בשפה הפרסית, שבסיסה בלונדון וקהל היעד שלה הוא צופים איראנים. הערוץ ניתן לקליטה חופשית בלוויין. הערוץ זכה לתשומת לב תקשורתית בעקבות הדיווח שלו על הפרות זכויות האדם, התפתחויות פוליטיות, זכויות להט"ב וזכויות נשים באיראן. פעמיים היה הערוץ מועמד לערוץ הבינלאומי של השנה על ידי האגודה לשידור בינלאומי. כמו כן, ידוע כי לערוץ יש קשרים עם משפחת המלוכה הסעודית, כאשר חלק מסוים ממימון הערוץ מגיע מאנשים הנמצאים בקשר הדוק עם משפחת המלוכה.
החדשות והניתוחים של איראן אינטרנשיונל צוטטו בפרסומי תקשורת מערביים, כולל BBC News,‏ "הגרדיאן",‏ "The Sydney Morning Herald",‏ "דיילי טלגרף",‏ פוקס ניוז, ו-"אינדפנדנט" כתבים מצוות הערוץ הופיעו כמומחים ברשתות BBC Radio 4, סקיי ניוז, תאגיד השידור האוסטרלי ו-ITN.
איראן אינטרנשיונל זמין בארצות הברית, קנדה, אפריקה, בריטניה ואירלנד, אירופה, המזרח התיכון וצפון אפריקה, עם לשכות באיסטנבול, פריז וושינגטון די. סי..
איראן אינטרנשיונל הוקמה בשנת 2017 וזמינה באינטרנט, באמצעות רדיו ודרך כל שידור לוויין לאיראן.
בשנת 2022, סקר עצמאי שבוצע על ידי הקבוצה לניתוח ומדידת עמדות באיראן (GAMAAN) ודווח על ידי ה-AIB מצא כי איראן אינטרנשיונל הוא המקור המשפיע ביותר לחדשות עצמאיות באיראן עם 33% מהקהל היומי. יותר ממחצית מ-27,000 המשתתפים בסקר דיווחו גם שהם בוטחים באיראן הבינלאומית "הרבה" או "במידה מסוימת".
חדשות

איראן אינטרנשיונל מסתמכת על צוות עיתונאים מסביב לעולם ומדווחת על אקטואליה, בריאות, טכנולוגיה, הפרות זכויות אדם, זכויות להט"ב, זכויות נשים ועוד. הערוץ דיווח בהרחבה על מגפת הקורונה באיראן, הסכם הגרעין ופוליטיקה עולמית.
הערוץ משדר גם תוכניות טלוויזיה בנושאי ספורט, תרבות ופוליטיקה והפיק סרטים דוקומנטריים שהיו מועמדים לפרסים על ידי האגודה לשידורים בינלאומיים.
חדשות > דיווחים בלעדיים

הערוץ היה הראשון לדווח על כמה מקרים בולטים ויש לו גישה לרשת של חושפי שחיתויות ומקורות בתוך איראן.
איראן אינטרנשיונל דיווחה באופן בלעדי על הארכת החופשה של נזנין זגרי-רטקליף, ובן זוגה ריצ'רד רטקליף התארח בערוץ מספר פעמים. הערוץ היה גם הראשון לדווח כי הראפר האיראני אמיר טאטאלו עומד בפני גירוש חזרה לאיראן מטורקיה, וגזר דינה של כוכבת הסרט "הסוכן", תראנה עלידוסתי.
במהלך מגפת הקורונה באיראן, הערוץ פרסם מסמכים בלעדיים הנוגעים לשחיתות ממשלתית ברמה גבוהה בנוגע לאספקת ציוד רפואי, כאשר האינדפנדנט כתב כי המסמכים "מתיימרים להראות כיצד גורמים במשטר האיראני התערבו ברכישת ציוד רפואי והטו חוזים דרום קוריאניים לערכות בדיקה לקורונה דרך חברות קש אל קרנות שמרניות שנשלטות על ידי מקורבים".
בדיווח על הוצאתו להורג של נאביד אפקרי, איראן אינטרנשיונל ראיינה באופן בלעדי את חוקרת איראן ועורכת הדין לזכויות אדם של אמנסטי אינטרנשיונל, רהה בהריני, שאמרה לערוץ כי "עם ההוצאה להורג הסודית שלא היה ידוע עליה קודם של נאביד אפקרי, שלטונות הרפובליקה האסלאמית שוב הראו את חוסר הרחמים והעריצות של מערכת המשפט האיראנית ברמה הבינלאומית".
חדשות > פרשת זריף

ב-25 באפריל 2021 השיגה איראן אינטרנשיונל הדלפת קובץ שמע של שר החוץ האיראני, מוחמד ג'וואד זריף, בו הוא מותח ביקורת על משמרות המהפכה, וטען כי מפקד כוח קודס המנוח, קאסם סולימאני גרר את איראן למלחמת האזרחים בסוריה בגלל רוסיה. הנשיא ולדימיר פוטין רצה שכוחות איראנים בשטח ישלימו את המערכה האווירית הרוסית ויתמכו בבממשלת סוריה.
זריף גם הזכיר כי רוסיה רצתה לעצור את הסכם הגרעין ולהשאיר את איראן בסכסוך עם המערב.
מרכיבי ההקלטה גם גרמו לרפובליקנים בארצות הברית לקרוא להתפטרותו של ג'ון קרי מהמועצה לביטחון לאומי של נשיא ארצות הברית ג'ו ביידן לאחר שזריף חשף במהלך ההקלטה כי קרי הודיע לו על פעולות ישראל בסוריה.
חדשות > זכויות אדם

איראן אינטרנשיונל דיווחה על הפרות בולטות של זכויות אדם ברחבי איראן, כולל הוצאתו להורג של נאוויד אפקרי, הריגת רומינה אשרפי בת ה-14, מעצר וכליאה של האקדמאית הבריטית-אוסטרלית קיילי מור-גילברט וכריתת גפיהם של ארבעה גברים באיראן בגין גניבה.
ארם בולנדפז, פעילה לסבית ועיתונאית באיראן אינטרנשיונל הפיקה סרטים תיעודיים על קהילת הלהטב"ק בתוך איראן והייתה מבקרת קולנית של הפרות זכויות אדם נגד הקהילה.
ביוני 2020, איראן אינטרנשיונל דיווחה על סדרה של רציחות על כבוד המשפחה ואלימות על רקע מגדרי שהתרחשו באיראן, כאשר נרג'ס טבאלוסיאן, אנליסטית משפטית ועיתונאית באיראן אינטרנשיונל, בתה של האקטיביסטית זוכת פרס נובל שירין עבאדי, נאמה בפומבי לכלי תקשורת עולמיים על התגברות האלימות נגד נשים במדינה.
בנוסף להוצאה להורג של נאביד אפקרי, הערוץ דיווח רבות על מעצרם של אסירים פוליטיים באיראן. הערוץ דיווח על מעצרו והוצאה להורג אפשרית של הרופא האיראני-שוודי אחמד רזא ג'לאלי, דיווח כי 85 ילדים עומדים בפני הוצאה להורג במדינה, וכן, דיווח על מעצרו של במאי הקולנוע עטור הפרסים מוחמד רוסלוף.
היסטוריה

איראן אינטרנשיונל הוקמה ב-18 במאי 2017, במטרה לשרת את 80 מיליון האנשים שחיים באיראן ובפזורה האיראנית ברחבי העולם, בנוסף ליידע קהל עולמי על החדשות וההתפתחויות האחרונות באיראן וברחבי המזרח התיכון.
משרדי הערוץ נמצאים בלונדון והוא משדר לכל העולם, עם צוות עיתונאים מערוצי חדשות אחרים בשפה הפרסית שהצטרף לערוץ כולל Manoto, רדיו פרדא, BBC Persian Service וקול אמריקה.
מאז הקמתה, התחנה דיווחה על אירועים עולמיים, עם רשת של כתבים בינלאומיים. כולל דיווח על אירועים חשובים, כמו הבחירות לנשיאות ארצות הברית 2020, הפיצוץ בנמל ביירות ב-2020, ההתנקשות בג'מאל ח'אשוקג'י ורצח מוחסן פח'רי-זאדה בדצמבר 2020.
בעלות

איראן אינטרנשיונל נמצאת בבעלות Volant Media UK Ltd. ומנוהלת על ידי DMA Media Ltd, שיש לה לשכות בפריז, איסטנבול, קאבול וושינגטון.
מסמכים תאגידיים של Volant Media מראים כי אזרח סעודי אחר, פאהד איברהים אלדג'תר, היה בעל המניות העיקרי של Volant Media לפני עאדל עבד אל כרים. אלדג'תר החזיק ביותר מ-75% ממניות Volant Media ממאי 2016 עד מאי 2018. פאהאד איברהים אלדג'תר היה יו"ר חברת הסלולר הסעודית Zain ממרץ 2013 עד פברואר 2016. Zain Saudi היא ספקית הסלולר השלישית בגודלה בערב הסעודית.
תוכן

לפי Middle East Eye, איראן אינטרנשיונל היא פלטפורמה תקשורתית לאופוזיציה האיראנית. קורוש זיעברי מאל-מוניטור כתב שהערוץ "אינו נרתע מלהציג את עצמו כארגון תקשורת אופוזיציוני" ונותן לעיתים קרובות את המיקרופון לאורחים המבקרים את ממשלת איראן. הערוץ כונה "כלי חדשות של הגולה האיראנית" על ידי בורזו דראגהי מהאינדיפנדנט.
הערוץ ידוע בכך שהעלה את קרנו של רזא פהלווי, היורש האחרון של כס המלכות האיראני לשעבר, על ידי סיקור מתמיד וראיון חוזר ונשנה שלו. הוא גם מספק סיקור נרחב של המפלגה מוג'אהדין ח'לק (MEK), כולל שידור חי של העצרות שלהם.
הערוץ לא משדר פרסומות.
תוכן > תלונה איראנית לאופקום

בשנת 2018 הגיש שגריר איראן בבריטניה תלונה לאופקום, רגולטור התקשורת הבריטי בגלל הראיון של איראן אינטרנשיונל עם דובר ארגון בדלני לאחר שהארגון נטל אחריות על מתקפת טרור במצעד צבאי באהוואז שבמחוז ח'וזסטן, והרג 25 אזרחים ואנשי צבא. הערוץ שידר ראיון עם יעקוב הור אלטוסטרי, שהוצג כדובר הקבוצה, ולקח בעקיפין אחריות לפיגוע, כינה אותו "התנגדות נגד מטרות לגיטימיות". לאחר חקירה ארוכה קבעה אופקום כי איראן אינטרנשיונל לא הפרה את הכללים.
טענות לחוסר עצמאות עיתונאית

על אף שתחנת הטלוויזיה מצהירה כי היא "מקפידה על סטנדרטים בינלאומיים נוקשים של חוסר משוא פנים, איזון ואחריות", הועלו שאלות בנוגע לעצמאות העיתונאית שלה.
באוקטובר 2018, "הגרדיאן" ציטט מקורב אלמוני שאמר כי התוכן הושפע מרצון המשקיעים בערוץ, אך הכחיש דיווחים לפיהם המימון הגיע מסעודים הקשורים לנסיך הכתר הסעודי מוחמד בן סלמאן.
לפי ה"וול סטריט ג'ורנל" "כמה עיתונאים באיראן אינטרנשיונל התלוננו שההנהלה דוחפת קו פרו-סעודי, נגד הקו של הרפובליקה האיסלאמית". העיתון ציטט כתב לשעבר בתחנת הטלוויזיה התחנה מבצעת "דחיפה שיטתית ומתמשכת מאוד" של הקו הסעודי.
רדיפת צוות התחנה

בדצמבר 2019, שאנטי דאס מהטיימס דיווח כי איראן מנהלת "מסע הפחדה" נגד אנשי תחנת הטלוויזיה, מקפיאה את נכסיהם, חוקרת את קרוביהם ו"מאיימת לחטוף אותם מרחובות בריטניה אם לא יעזבו את עבודתם". משרד המודיעין האיראני כינה בעבר את עובדי איראן אינטרנשיונל כ"אויבי המדינה", וכתב באתר האינטרנט שלו כי מי ש"משרת זרים" והוא "אויב מדינה" ייענש. בעיתון גם נכתב במאי 2020 כי הממשלה האיראנית יצרה חשבונות מדיה חברתית פיקטיביים על מנת לערער על אמינות התחנה ולבצע מעקב אחר עוקביה. אינסטגרם ספגה ביקורת על כך שאיפשרה לחשבונות אלה לפעול.
בשנת 2023 נאלצה התחנה להעביר את שידוריה זמנית לוושינגטון די סי בעקבות התרבות האיומים לאלימות מצד איראן כלפי התחנה ועובדיה. מאוחר יותר שבה התחנה לפעול ממיקום אחר בלונדון.
באפריל 2024 הותקף מגיש בתחנה פוריה זראאתי (אנ') בדקירות על ידי אלמונים מחוץ לביתו בלונדון. תוקפיו נמלטו מיד אל מחוץ למדינה דרך שדה התעופה הית'רו. זראאתי נפצע, אך שוחרר מאוחר יותר מבית החולים.
צוות

ראש הטלוויזיה הוא מחמוד ענאיית (Enayat), ומנהל החדשות הוא אלייאסהר ראמזנאפור (Aliasghar Ramezanpour), שהיה סגן שר התרבות של איראן תחת הנשיא לשעבר מוחמד ח'אתמי. הכתב בישראל הוא באבק יצחקי.
כוח 100

| --- | --- |
סיכת לוחם בכוח 100
סיכת לוחם בכוח 100
 פרטים
 מדינה:  ישראל ישראל
 שיוך:   צה"ל
 סוג:  יחידת השתלטות
 אירועים ותאריכים
 תקופת הפעילות:  שנות ה-90 של המאה ה-20 – 2006, הוקמה בשנית ב-2023 – הווה
 פיקוד
 יחידת אם:   חיל המשטרה הצבאית  צבא הגנה לישראל
אימון של היחידה באוקטובר 2003
כוח מאה היא יחידה מיוחדת ללוחמה בטרור (בראשי תיבות: לוט"ר) במערך הכוחות המיוחדים של צה"ל, שייעודה העיקרי היה טיפול במצבי קיצון בבתי סוהר צבאיים בהם מוחזקים מחבלים. מקור שם היחידה הוא שילוב המילים "כוח"-מילה נוספת המתארת צוות לוחם, והמספר 100, המזוהה בין השאר עם המשטרה - בשל היות היחידה כפופה מקצועית לחיל המשטרה הצבאית.
היחידה הייתה כפופה פיקודית לפיקוד אליו משתייך מתקן הכליאה בו היא נמצאה, ומקצועית - לחיל המשטרה הצבאית. לוחמי היחידה ענדו סיכת לוחם וחבשו כומתה כחולה. היחידה הוקמה באמצע שנות התשעים ונסגרה בשנת 2006.
לאחר טבח שבעה באוקטובר היחידה נפתחה והוקמה מחדש תחת פיקוד דרום ומשמשת כיחידת השתלטות מיוחדת במערך הכוחות המיוחדים של צה"ל, שייעודה העיקרי הוא טיפול במצבי קיצון בבתי סוהר צבאיים בהם מוחזקים מחבלים.
היסטוריה

לאור העלייה במספר העצורים הפלסטיניים בתחילת שנות ה-90 קם הצורך במתקני כליאה נוספים, ואיתם בא הצורך במתן פתרון מהיר ואיכותי למצבי קיצון פוטנציאלים.
תחילה פעלה היחידה בכלא מגידו בצפון בשנת 1989, לאור הצורך הגובר ביחידה המסוגלת לתת מענה מהיר ואיכותי למצבים קריטיים כגון חטיפת בני ערובה, בריחת עצירים וכדומה, וכן מצבי קיצון כגון התפרעויות עצירים וכו' הדורשים השתלטות והתערבות מסונכרנת (לוט"ר).
לאחר פרוץ האינתיפאדה השנייה קמו מתקני כליאה נוספים (מת"כ קציעות בדרום וכלא עופר סמוך לירושלים). בשנת 2005 הוחלט במטה הכללי ובמשרד הביטחון על העברת כל מתקני הכליאה הביטחוניים של צה"ל לשב"ס, ועל כן ב-2006 פורקה היחידה.
לאחר טבח שבעה באוקטובר נשבו אלפי מחבלים, בהם מאות מחבלי נוח'בה בידי צה"ל. בעקבות כך הוקמה מחדש כוח 100 לשמירה על אסירים מסוכנים בשדה תימן ולתגובה על התפרעויות ואלימות מצד העצורים. אנשי היחידה החדשה כוללים בוגרי היחידה המקורית ולוחמים לשעבר ביחידות מיוחדות, הלוחמים עברו הכשרה קצרה יותר מזו של היחידה המקורית כולל אימוני לוטר, אימוני ירי מיוחדים, אימוני קרב מגע, אימונים מוסקים ואימוני הפ"סד.
במהלך יולי 2024 חוקרי מצ"ח חקרו מספר חיילי מילואים מהיחידה בעקבות טענות להתעללות במחבל חמאס והשתתפות בהתפרעויות כלא נווה צדק. לנוכח האירועים, הוחלט בצה"ל לבדוק את אופן הגיוס וההכשרה של חיילי היחידה ואת הנהלים הקיימים.
פעילות

בתחילת שנת 2002 דיכא צוות כח 100 התפרעות אלימה במתקן הכליאה הדרומי קציעות.
בשנת 2005 לקחה היחידה חלק פעיל בעסקת חילופי השבויים במסגרת פרשת טננבוים בה הוטסו, בין השאר, 36 אסירים ביטחוניים לגרמניה.
לאחר טבח שבעה באוקטובר צוות כח 100 מאייש את מחנה המעצר שהוקם בשדה תימן לכליאת מחבלי הנוח'בה שנשבו במהלך הלחימה.
הצטרפות ליחידה

הגיוס ליחידה נעשה לאחר מיון ו"גיבוש", אותו עברו בעיקר במהלך הטירונות במשטרה הצבאית. רוב המתנדבים הגיעו מהיחידות המובחרות ביותר בצבא. אף על פי שמדובר ביחידת בת של משטרה צבאית, כוח 100 הייתה יחידה ממערך היחידות המיוחדות של צה"ל, ולוחמי היחידה היו בעלי פרופיל רפואי גבוה. הקבלה ליחידה הייתה התנדבותית, וחיילים רבים נשרו עוד במהלך המסלול.
מסלול הכשרה

בתחילה עברו החיילים טירונות יחידה (שם נוסף הוא "אימון הקמה"). הטירונות הייתה פיזית בעיקרה והתמקדה בשיפור היכולות הפיזיות של החיילים, אימוני קרב מגע, אימוני לוט"ר ואימוני חי"ר בסיסי להעלאת רמת הרובאות. לאחר סיום הטירונות חולקו הלוחמים לצוותים לפי מתקני הכליאה. במתקני הכליאה המשיכו הלוחמים את האימונים לקראת קורס הלוט"ר, והשתתפו בפעילויות היחידה השונות בשגרה. לאחר מכן הגיעו הלוחמים לקורס הלוט"ר.
לאחר קורס הלוט"ר אשר נמשך כמספר חודשיים המשיכו הלוחמים לקורס מ"כים בביסלמ"ח שנמשך 3 חודשים. לאחר מכן עברו לוחמי הצוות הכשרה על מגוון אמצעי אל-הרג ייחודיים כגון אקדח הטייזר (בכך הייתה יחידה 100 לאחת היחידות הראשונות בצה"ל שעשו בו שימוש,) מטול רימוני גז אוטומטי "רינגו" ואמצעים נוספים. לאחר מכן יצאו רוב לוחמי הצוות לקורסים שונים - חובשים, מדריכי ירי באקדח, צלפי טרור, קורס "קופים" (לוחמים המאומנים בירידה באמצעות חבלים אל מטרות טרור), מדריכי קרב מגע, מדריכי כושר קרבי ומאמני חדר כושר. היציאה לקורסים היא לפי התאמה אישית, יכולת אישית ורצון. לאחר סיום הקורס סיים הלוחם את המסלול שמשכו 14 - 18 חודשים, ולאחריו החל הלוחם את תפקידו הראשון כלוחם בצוות ההתערבות ולאחר מכן התקדם הלוחם לתפקידי פיקוד שונים.
מקבילתה האזרחית של כוח מאה היא יחידת מצדה של שירות בתי הסוהר.
הערות שוליים

↑  שי לוי, ‏מהו "כוח 100" שעמד במוקד האירועים בשדה תימן ובית ליד, באתר ‏מאקו‏, 30 ביולי 2024
↑  כתבי ynet, ‏14 פצועים בהתקוממות עצירים ביטחוניים בכלא קציעות, באתר ynet, 24 באוקטובר 2002
↑  טל רוזנר וחנן גרינברג, כך תתבצע עסקת השבויים., באתר ynet, 26 בינואר 2004
↑  , http://www.fresh.co.il/vBulletin//showpost.php?p=3437123&postcount=2l כח 100 היו ראשונים
הכוחות המזוינים של איראן

הכוחות המזוינים של הרפובליקה האיסלאמית של איראן (בפרסית: نیروهای مسلح جمهوری اسلامی ایران, תעתיק מדויק: נירוהאי מסלח ג'מהורי אסלאמי איראן) הם הכוחות המרכיבים את הצבא של איראן. הכוחות בנויים על 3 מרכיבים עיקריים: צבא איראן (ארטש), משמרות המהפכה (פסדראן) וכוח אכיפת החוק.
נכון לשנת 2022 הכוחות הצבאיים של איראן נמצאים במקום השביעי בעולם מבחינת כמות כוח אדם פעיל לא כולל כוח אכיפת החוק.